CELEX: 32021D2058
Language: el
Date: 2021-11-23 00:00:00
Title: Εκτελεστική απόφαση (ΕΕ) 2021/2058 του Συμβουλίου της 23ης Νοεμβρίου 2021 με την οποία χορηγείται άδεια στην Ιταλία να εφαρμόσει μειωμένο φορολογικό συντελεστή στην ηλεκτρική ενέργεια που παρέχεται απευθείας σε ελλιμενισμένα πλοία, πλην των ιδιωτικών σκαφών αναψυχής

26.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 422/1
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/2058 ΤΟΥ ΣΥΜΒΟΥΛΙΟΥ
         της 23ης Νοεμβρίου 2021
         με την οποία χορηγείται άδεια στην Ιταλία να εφαρμόσει μειωμένο φορολογικό συντελεστή στην ηλεκτρική ενέργεια που παρέχεται απευθείας σε ελλιμενισμένα πλοία, πλην των ιδιωτικών σκαφών αναψυχής
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας (1), και ιδίως το άρθρο 19,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Στην επιστολή της της 14ης Σεπτεμβρίου 2020, η Ιταλία, σύμφωνα με τη διαδικασία που ορίζεται στο άρθρο 19 της οδηγίας 2003/96/ΕΚ, ζήτησε την άδεια να εφαρμόσει μειωμένο φορολογικό συντελεστή για την ηλεκτρική ενέργεια που παρέχεται απευθείας σε ελλιμενισμένα πλοία θαλάσσιας και εσωτερικής ναυσιπλοΐας, πλην των ιδιωτικών σκαφών αναψυχής («ηλεκτροδότηση από την ξηρά»). Στην επιστολή της της 12ης Μαΐου 2021, η Ιταλία υπέβαλε συμπληρωματικές πληροφορίες.
                  
               
                     (2)
                  
                  
                     Με τον μειωμένο φορολογικό συντελεστή, η Ιταλία έχει σκοπό να προωθήσει τη χρήση της ηλεκτροδότησης από την ξηρά. Η χρήση της εν λόγω ηλεκτροδότησης θεωρείται ότι αποτελεί λιγότερο επιβλαβή για το περιβάλλον τρόπο κάλυψης των αναγκών των ελλιμενισμένων πλοίων σε ηλεκτρική ενέργεια, σε σύγκριση με την καύση καυσίμων από τα εν λόγω πλοία.
                  
               
                     (3)
                  
                  
                     Στον βαθμό που με τη χρήση ηλεκτροδότησης από την ξηρά αποφεύγεται η εκπομπή ατμοσφαιρικών ρύπων που προέρχονται από την καύση καυσίμων των ελλιμενισμένων πλοίων, η επιλογή αυτή βελτιώνει τον ατμοσφαιρικό αέρα σε τοπικό επίπεδο στις πόλεις-λιμένες. Συνεπώς, αναμένεται ότι ο μειωμένος φορολογικός συντελεστής για την ηλεκτροδότηση από την ξηρά θα συμβάλει στην υλοποίηση των στόχων πολιτικής της Ένωσης για το περιβάλλον, την υγεία και το κλίμα.
                  
               
                     (4)
                  
                  
                     Η χορήγηση άδειας στην Ιταλία να εφαρμόσει μειωμένο φορολογικό συντελεστή για την ηλεκτροδότηση από την ξηρά δεν υπερβαίνει τα αναγκαία όρια για την αύξηση της χρήσης της ηλεκτροδότησης από την ξηρά, δεδομένου ότι στις περισσότερες περιπτώσεις η ηλεκτροπαραγωγή επί του πλοίου θα εξακολουθήσει να αποτελεί πιο ανταγωνιστική εναλλακτική λύση. Για τον ίδιο λόγο, και επειδή σήμερα είναι σχετικά χαμηλός ο βαθμός διείσδυσης της τεχνολογίας στην αγορά, είναι απίθανο η εφαρμογή μειωμένου φορολογικού συντελεστή για την ηλεκτροδότηση από την ξηρά να προκαλέσει σημαντικές στρεβλώσεις του ανταγωνισμού κατά την περίοοδο εφαρμογής του εν λόγω φορολογικού συντελεστή και, συνεπώς, δεν θα επηρεάσει αρνητικά την εύρυθμη λειτουργία της εσωτερικής αγοράς.
                  
               
                     (5)
                  
                  
                     Προκειμένου να δοθεί η δυνατότητα στους φορείς εκμετάλλευσης λιμένων και πλοίων, καθώς και στους διανομείς και αναδιανομείς ηλεκτρικής ενέργειας, να συνεχίσουν να προωθούν τη χρήση της ηλεκτροδότησης από την ξηρά, είναι σκόπιμο να επιτραπεί στην Ιταλία να εφαρμόσει μειωμένο φορολογικό συντελεστή για την ηλεκτροδότηση από την ξηρά.
                  
               
                     (6)
                  
                  
                     Σύμφωνα με το άρθρο 19 παράγραφος 2 της οδηγίας 2003/96/ΕΚ, οι άδειες που χορηγούνται δυνάμει της διαδικασίας που ορίζεται στο άρθρο 19 παράγραφος 1 της εν λόγω οδηγίας πρέπει να υπόκεινται σε αυστηρό χρονικό περιορισμό. Προκειμένου να διασφαλιστεί ότι το χρονικό διάστημα για το οποίο χορηγείται η άδεια είναι αρκετά μεγάλο, ώστε να μην αποθαρρύνονται οι σχετικοί οικονομικοί φορείς από την υλοποίηση των απαιτούμενων επενδύσεων, είναι σκόπιμο να χορηγηθεί η αιτούμενη άδεια για έξι έτη, από την 1η Ιανουαρίου 2022. Ωστόσο, η άδεια θα πρέπει να παύσει να ισχύει από την ημερομηνία εφαρμογής τυχόν γενικών διατάξεων περί φορολογικών πλεονεκτημάτων για την ηλεκτροδότηση από την ξηρά, τις οποίες θα θεσπίσει το Συμβούλιο δυνάμει του άρθρου 113 ή οποιασδήποτε άλλης σχετικής διάταξης της Συνθήκης για τη λειτουργία της Ευρωπαϊκής Ένωσης, σε περίπτωση που οι εν λόγω διατάξεις τεθούν σε εφαρμογή πριν από τις 31 Δεκεμβρίου 2027.
                  
               
                     (7)
                  
                  
                     Η παρούσα απόφαση δεν θίγει την εφαρμογή των ενωσιακών κανόνων για τις κρατικές ενισχύσεις,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Χορηγείται στην Ιταλία η άδεια να εφαρμόσει μειωμένο φορολογικό συντελεστή στην ηλεκτρική ενέργεια που παρέχεται απευθείας σε ελλιμενισμένα πλοία θαλάσσιας και εσωτερικής ναυσιπλοΐας, πλην των ιδιωτικών σκαφών αναψυχής («ηλεκτροδότηση από την ξηρά»), υπό τον όρο ότι τηρούνται τα ελάχιστα επίπεδα φορολογίας που αναφέρονται στο άρθρο 10 παράγραφος 1 της οδηγίας 2003/96/ΕΚ.
         
         
            Άρθρο 2
            Η παρούσα απόφαση εφαρμόζεται από την 1η Ιανουαρίου 2022 έως την 31η Δεκεμβρίου 2027.
            Ωστόσο, εάν το Συμβούλιο, ενεργώντας βάσει του άρθρου 113 ή οποιασδήποτε άλλης σχετικής διάταξης της Συνθήκης για τη λειτουργία της Ευρωπαϊκής Ένωσης, καθορίσει γενικές διατάξεις περί φορολογικών πλεονεκτημάτων για την ηλεκτροδότηση από την ξηρά, η παρούσα απόφαση παύει να εφαρμόζεται την ημέρα κατά την οποία αρχίζει η εφαρμογή των εν λόγω γενικών διατάξεων.
         
         
            Άρθρο 3
            Η παρούσα απόφαση απευθύνεται στην Ιταλική Δημοκρατία.
         
         
            Βρυξέλλες, 23 Νοεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               G. DOVŽAN
            
         
         
            (1)  ΕΕ L 283 της 31.10.2003, σ. 51.